Hermed fremsætter Naalakkersuisut følgende beslutningsforslag i henhold til § 33, i

Forretningsorden for Inatsisartut.

**Forslag til Inatsisartutbeslutning om, at Grønlands Selvstyre tilslutter sig forslag til** **Lov om undtagelse fra regulering på Erhvervsministeriets ressort for internationale finansielle institutioner med virke i Grønland**

(Naalakkersuisoq for Finanser og Skatter)

**Begrundelse**

Naalakkersuisut har haft drøftelser med den Europæiske Investeringsbank (EIB) om indgåelse af en rammeaftale, hvilket er en forudsætning for, at EIB kan deltage i projekter i Grønland. Den konkrete anledning til drøftelserne har især været begrundet i den påtænkte udvidelse af vandkraftforsyningen.

EIB er den Europæiske Unions investeringsbank. EIB er aktiv i omkring 140 lande og investerer i en stor række af forskellige projekter, herunder indenfor vedvarende energi, klima, infrastruktur og udviklingen af små og mellemstore virksomheder.

Erhvervsministeriet i Danmark vurderer, at indgåelse af en rammeaftale med EIB forudsætter undtagelser fra gældende ret på områder, som ikke i dag er overtaget af Grønland. Det drejer sig eksempelvis om reguleringen af finansiel virksomhed, der indeholder regler om tilladelse til udlånsvirksomhed og om tilsyn med banker og finansielle institutioner. Det omfatter også andre regelsæt, herunder om valuta og pengemarkeder.

EIB er, for så vidt angår deres aktiviteter i Danmark, undtaget fra disse regler direkte som følge af EU traktaten og tilknyttede retsakter. Disse EU-retlige regler finder dog ikke anvendelse i Grønland, da Grønland ikke er medlem af EU.

Lovforslaget har til formål at bemyndige Erhvervsministeren til efter aftale med Naalakkersuisut, at undtage internationale finansielle institutioner fra regler på områder, som ikke er overtaget af Grønland. Bemyndigelsen omfatter både gældende regler, og de regler, som i fremtiden måtte blive vedtaget indenfor Erhvervsministerens ressort.

Den konkrete anledning til lovforslaget er et ønske om gøre det muligt for Grønland og EIB at indgå en rammeaftale. Bemyndigelsen omfatter også andre internationale finansielle institutioner, som Grønland måtte have ønske om at indgå aftaler med. Lovforslaget omfatter dog kun internationale finansielle institutioner, som Danmark selv er medlem af.

Naalakkersuisut indstiller, at Inatsisartut tilslutter sig lovforslaget. Naalakkersuisut lægger i den forbindelse vægt på, at lovforslaget fjerner de lovmæssige hindringer for, at forhandlingerne mellem EIB og Naalakkersuisut kan afsluttes med en underskrevet rammeaftale. Om der i sidste ende ønskes indgået en rammeaftale er dernæst op til Naalakkersuisut og EIB.

Forslaget giver desuden mulighed for, at der i fremtiden kan indgås samarbejder med andre internationale finansielle institutioner i det omfang, det vurderes til gavn for Grønlands interesser.

Forslaget er således også i tråd med målsætningen fra Naalakkersuisut om at indgå i et tættere samarbejder med Den Europæiske Union, og med andre internationale parter med henblik på at forbedre mulighederne for at tiltrække investeringer her til landet. Rammeaftaler med internationale finansielle institutioner kan bidrage til at fremme udenlandske investeringer i Grønland.

Naalakkersuisut anser det som væsentligt, at EIB kan afgive et bud på finansiering af vandkraftudvidelsen, da dette kan være gavnligt for at opnå den samlede set mest gunstige finansiering af projektet. Det gør sig gældende uanset om EIB i sidste ende deltager i medfinansieringen af projektet eller ej.

Med henblik på at kunne følge tidsplanen for vandkraftudvidelsen, har Naalakkersuisut anmodet Formandskabet for Inatsisartut om, at beslutningsforslaget optages til behandling tidligt på efterårssamlingen og at beslutningsforslaget underkastes en hurtig behandling i Inatsisartut. Naalakkersuisut takker formandskabet for at have imødekommet dette.

**Økonomiske konsekvenser for Selvstyret**Forslaget har ikke i sig selv ikke økonomiske konsekvenser for selvstyret.

Lovforslaget er en forudsætning for at der kan indgås en rammeaftale med EIB og andre internationale finansielle institutioner. En øget adgang til finansiering fra internationale finansielle institutioner, såsom EIB, kan være til gavn for Grønland i form af et større udbud af finansieringsmuligheder og lavere finansieringsudgifter.

**Økonomiske og administrative konsekvenser for erhvervslivet m.v.**Forslaget forventes ikke at have økonomiske konsekvenser for erhvervslivet eller borgerne.

**Høring** Lovforslaget og Inatsisartutbeslutningsforslaget, har været sendt til høringsparterne fra den x. juni til x. juli 2025.

**Bilag**

1. Forslag til Lov om undtagelse fra regulering på Erhvervsministeriets ressort for internationale finansielle institutioner med virke i Grønland